ການສິ້ນສຸດ ການປະຕິບັດງານ ຂອງສະຫະລັດ ຢູ່ອີຣັກ (ເບິ່ງວີດີໂອ)
ສະຫະລັດ ເຮັດພິທີ ເພື່ອເປັນຂີດໝາຍ ໃນການສິ້ນສຸດ ການປະຕິບັດງານ ຢູ່ໃນອີຣັກ
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Leon Panetta ກ່າວວ່າ ຄວາມ ໄຝ່ຝັນໃນການຢາກມີປະເທດອີຣັກ ທີ່ເປັນເອກກະລາດ ແລະມີອະທິປະໄຕນັ້ນ ເວລານີ້ ແມ່ນເປັນຄວາມຈິງແລ້ວ ໃນຂະນະທີ່ສະຫະລັດສະເຫຼີມສະຫຼອງເພື່ອເປັນຂີດໝາຍຂອງ ການສິ້ນສຸດລົງໃນການປະຕິບັດງານຢູ່ອີຣັກ ທ່ານ Panetta ກ່າວໃນວັນພະຫັດມື້ນີ້ ຢູ່ໃນພິທີທີ່ຈັດຂຶ້ນຢູ່ນະຄອນຫຼວງແບັກແດັດ ໂດຍເອີ້ນຂີດໝາຍນີ້ວ່າເປັນໂອກາດທີ່ມີຄວາມສຳຄັນປະວັດສາດ ສຳລັບປະຊາຊົນຊາວ ອະເມຣິກັນແລະຊາວອີຣັກ ພິທີດັ່ງກ່າວມີຂຶ້ນຫຼາຍໆອາທິດກ່ອນຈະຮອດວັນທີ 31 ທັນວາຊຶ່ງເປັນເສັ້ນຕາຍສຳລັບ ການຖອນທະຫານສະຫະລັດ ທີ່ຍັງເຫຼືອຢູ່ນັ້ນ ອອກຈາກອີຣັກ ໃນວັນພະຫັດມື້ນີ້ ມີ ທະຫານອະເມຣິກັນປະມານ 4,000 ຄົນ ຍັງເຫຼືອຢູ່ໃນອີຣັກ ຫຼຸດລົງຈາກຈຳນວນ 170 ພັນຄົນໃນໄລຍະຈຸດສູງສຸດຂອງສົງຄາມທີ່ນັ້ນ ທ່ານ Panetta ກ່າວວ່າ ພວກທະຫານອະເມຣິກັນຈະເດີນທາງອອກຈາກອີຣັກ ໂດຍມີ ຄວາມຮູ້ສຶກວ່າ ເຂົາເຈົ້າໄດ້ຊ່ອຍໃຫ້ຊາວອີຣັກເລີ່ມຕົ້ນປະວັດສາດໜ້າໃໝ່ທີ່ມີອິດສະຫຼະ ເສລີຈາກກົດຂີ່ ແລະເຕັມໄປດ້ວຍຄວາມຫວັງໃນການທີ່ຈະມີຄວາມຈະເລີນກ້າວໜ້າ ແລະ ສັນຕິພາບ ທ່ານໃຫ້ຂໍ້ສັງເກດວ່າ ໄດ້ມີການສູນເສຍເລືອດເນື້ອຢ່າງຫຼວງຫຼາຍ ທັງໂດຍຊາວອະເມຣິ ກັນແລະຊາວອີຣັກ ທະຫານອະເມຣິກັນເກືອບ 4,500 ຄົນແລະຊາວອີຣັກອີກຫຼາຍສິບພັນຄົນໄດ້ເສຍຊີວິດ ນັບແຕ່ສົງຄາມໄດ້ເລີ້ມຂຶ້ນໃນເດືອນມີນາປີ 2003 ທ່ານ Panetta ເວົ້າວ່າ ເວລານີ້ອີຣັກແມ່ນເປັນຜູ້ຮັບຜິດຊອບຕໍ່ອະນາຄົດຂອງຕົນ ແຕ່ ສະຫະລັດກໍຍັງຈະສືບຕໍ່ເປັນພາຄີດ້ວຍການມີໜ້າທີ່ສຳຄັນທາງດ້ານການທູດຢູ່ໃນປະເທດ ອີຣັກ